
Maailmanpolitiikasta ja kansainvälisestä järjestyksestä puhuttaessa huomio kohdistuu yleensä valtioihin ja niiden keskinäisiin voimasuhteisiin sekä noissa voimasuhteissa tapahtuviin varsin nopeatempoisiin muutoksiin. Ja samalla yksittäisiin ja lyhytkestoisiin tapahtumiin. Jokainen pienikin ele, liike ja lausuma ovat tämän draaman keskiössä.
Valta- ja voimasuhteiden muutosten lisäksi järjestyksen käsite pelkistyy draamaan sopivaksi. Kolumnisti Timo Vihavainen pelkistää sodanjälkeisen muutoksen kahteen lauseeseen: ”Sääntöpohjainen kansainvälinen järjestys syntyi toisen maailmansodan jälkeen”. Ja: ”Venäjän hyökkäys Ukrainaan helmikuussa 2022 tuhosi sääntöpohjaisen järjestyksen”.
Kahden lauseen malli saattaa kertoa tosiasiat tai ainakin pelkistää kehityksen helposti jaettavaksi vallitsevaksi totuudeksi.  Mutta kahden lauseen totuudessa maailmanjärjestyksen muutos pelkistyy poliittiseksi retoriikaksi, jossa kaksi tärkeää asiaa lakaistaan pois pöydältä.
Vihavainen antaa tavallaan ymmärtää, että ennen tuon sääntöpohjaisen järjestyksen syntyä maailmassa on vallinnut vuosituhantinen pimeä kaaos ja epäjärjestys. Lisäksi Venäjän hyökkäys on jotakin täysin ainutlaatuista sotien ja väkivallan maailmansodan jälkeisessä historiassa. Yksikään muu sota tai kansanmurha toisen maailmansodan jälkeen ei rikkonut sääntöpohjaista järjestystä ennen Venäjän hyökkäystä, vaikka sotia maailmansodan jälkeen käytiin liki joka vuosi ellei liki jokainen päivä. Eivät myöskään sodat Venäjän hyökkäyksen jälkeen ole nekään aiheuttaneet mitään vastaavaa sääntöpohjaisen järjestyksen tuhoa. Monta sotaa on kuitenkin ehditty jo käymään tai ainakin aloittamaan Venäjän hyökkäyksen jälkeen.
Kolmantena ongelmana yksinkertaistavassa sääntöpohjaisuuden hokemisessa on pelin (leikin) ja politiikan sekoittaminen. Säännöt kuuluvat leikkeihin ja peleihin. Politiikan maailma on tyystin erilainen. Siinä sääntöjä käytetään hyväksi vain jos siitä on jotakin hyötyä vastustajan toiminnan rajoittamiseksi tai oman toimintavapauden lisäämiseksi. Samassa tarkoituksessa mitä tahansa sääntöä rikotaan epäröimättä. 
Politiikalle tyypillistä on yllätyksellisyys, dramaattisuus. Jopa rauhanomaisimpaan demokratiaan kuuluu  ”selkään puukottaminen” tilaisuuden tarjoutuessa. Politiikka on kamppailulaji, jossa kädenväännössä saa käyttää mitä tahansa voimaa ja toimia ilman minkään säännön asettamaa rajoitusta. 
Poliittisen perusluonne on vahvimmillaan juuri kansainvälisessä politiikassa. Siinä politiikka on aina perusluoneeltaan elämän ja kuoleman kysymys, jossa valtion ja sen vastuullisen johdon tulee huolehtia kaikissa olosuhteissa kansakuntansa elämän jatkumisesta ja säilymisestä. Tämä kärjistyy erityisesti sotanäyttämöllä. Siinä sääntöjen noudattaminen on perusteltua vain voiton varmistamiseksi; mutta voiton saavuttaminen vaatii usein raskaita päätöksiä ja ”sääntöjen” rikkomista. Voittoisa kansansa pelastanut  johtaja saa kunnian vaikka olisi rikkonut pyhimpiä sääntöjä. Sitä vastoin sääntöjä orjallisesti noudattanut mutta tappion kärsinyt johtaja putoaa historiankirjoista syvään unohduksen rotkoon halveksittuna ja unohdettuna. Esimerkiksi Winston Churchill sai kansaltaan ylistävän arvion – ja maailmalta jopa Nobelin palkinnon (kirjallisuudessa!) – vaikka liittoutui Saatanan kanssa ja teki muutakin moraalisesti tuomittavaa.
Suurin virhe kolumnisti Vihavaisen puhetavassa koskee historian sivuuttamista tai pelkistämistä kahteen lauseeseen. Silloin sivuutetaan kansainvälisen kanssakäymisen sääntöjen, normien ja instituutioiden pitkä historiallinen kehitys. Esimerkiksi kaupan ja diplomatian historia ulottuu kauas menneisyyteen, samoin kaiken muunkin säännöstön. Eikä niiden historia pääty myöskään helmikuuhun 2022. 
Ihminen on sosiaalinen (poliittinen) eläin: sekä ihmisten että ihmisten muodostamien ryhmien on oltava vuorovaikutuksessa keskenään. Se vaatii sekä sopimuksia että julkilausumattomia tapoja ja käytäntöjä. Mikään ei kuitenkaan ole ikuista: kaikki säännöt, normit ja instituutiot kehittyvät koko ajan historiallisesti. Muutoksia tapahtuu tarpeiden ja tilanteiden mukaan, käytännöt kehittyvät tilannekohtaisesti. Keskeiset säännöt, normit ja instituutiot eivät juuri koskaan katoa kokonaan, ne vain uudistuvat ja kehittyvät uuden tilanteen vaatimusten ja poliittisten olosuhteiden mukaisesti. Säännöstö – sekä julkilausuttu että julkilausumaton – on valta- ja voimasuhteiden tulos. Esimerkiksi kansainvälinen oikeus ei ole Jumalan valmiina antama lahja tai laki, vaan poliittisen toiminnan tulos.
Maailmanolitiikassa on kysymys poliittisesta järjestyksestä. Se tarkoittaa ihmisryhmien välisen rauhanomaisen kanssakäymisen edistämistä ja väkivallan (sodan) rajoittamista siten, että rauhanomaiseen kanssakäymiseen voitaisiin palata ajallaan. Se tarkoittaa myös sitä, että toimijoiden (esim. valtio) on saatava jatkaa elämäänsä myös tappion jälkeen, ja palata rauhanomaiseen kanssakäymisen muiden toimijoiden kanssa.
Jotta voisimme päästä tässä asiassa eteenpäin, valtiokeskeinen näkökulma on korvattava jollakin muulla. Englannin kuninkaallisen ulkopoliittisen instituutin pitkäaikainen tutkimusjohtaja Arnold J. Toynbee kehotti tarkastelemaan valtioiden sijasta sivilisaatioita. Hän kirjoitti  kakistoistaosaisen kirjasarjan (A Study of History), joka sisältää peräti kaksi miljoonaa sanaa. 
Toynbeen ideaa on liki mahdoton seurata, varsinkin kun se siirtäisi tarkastelun nykypäivästä kokonaan historiaan. Samoin joudun jättämään pois maailmanjärjestystä tutkivan pitkien syklien tarkastelun, koska se suuntaisi huomion kokonaan maailmantalouden suuntaan. Minun tarkasteluni nojaa kansainvälisen yhteisön ideaan.[footnoteRef:1] Väitän että kullakin kansainvälisellä yhteisöllä on omat sääntönsä: kun yhteisö muuttuu, säännöt muuttuvat – ja jos säännöt muuttuvat, yhteisökin muuttuu. [1:   ’Kansainvälinen yhteisö’ ja sen instituutiot perustuvat tässä ns. englantilaiseen koulukuntaan.  1957 amerikkalainen Morton A. Kaplan hahmotteli teoksessaan System and Process in International Politics (1957)  useita erilaisia teoreettisia malleja sellaisista kansainvälisistä järjestelmistä. Hän laati kullekin järjestelmälle räätälöidyt toimintasäännöt, joita valtioiden kyseisissä olosuhteissa oletettiin noudattavan, sekä säännöt sille, miten järjestelmä muuttuu, kun jokin sen osatekijä muuttuu. Kaplan kuvasi vallan jakautumista kansainvälisessä järjestelmässä poolijärjestelmällä, jossa kansainvälinen järjestelmä jaetaan suurvaltojen ja niiden johtamien blokkimaisten valtioryhmien pooleihin eli napoihin. Kaplan ammensi ajattelunsa lähtökohdat W. Ross Ashbyn vuonna 1952 julkaistusta kyberneettisen järjestelmäteorian merkkiteoksesta Design for a Brain. Kaplan
 ei tarkastellut historiallisia kansainvälisiä järjestelmä vaan oli luonteeltaan puhtaasi teoreettis-looginen rakennelma.] 

Jokaisella kansainvälisellä yhteisöllä on oma sääntöpohjaisuutensa. Samankaltaisuuksia voi olla, mutta mitään universaalia ja yleispätevää ei ole. Kuten moraali kehittyy paikka- ja tilannekohtaisesti palkitsemisen tuloksena, myös kansainvälisen kanssakäymisen säännöstö kehittyy paikka- ja tilannekohtaisesti yhteisöjen tarpeiden mukaisesti.
Tarkasteluni on suppea ja luettelomainen. Puhun vain yhdestä, eli ”eurooppalaisesta” kehityksestä. Niiden jälkeen vertailun vuoksi viittaan liitteessä  lyhyesti kolmeen ei-eurooppalaiseen esimerkkiin. Niitä voi miettiä, jos haluaa hieman opiskella ja katsoa maailmaa Euroopan ulkopuolellakin.

Troijan sotaa edeltänyt antiikin ”Kreikka”.
Tästä tapauksesta tiedämme varsin vähän. Lähinnä muistinvaraisen tiedon ja Homeroksen Ilias-eepoksen perusteella näyttää siltä, että kysymyksessä oli Agamemnonin henkilöön liittyvä järjestelmä, jossa Agamemnon oli määräävässä asemassa sekä sotilaallisena että uskonnollisena johtajana. Kysymys oli siis henkilöön painottuvasta ylivaltajärjeselmästä (suzerainty).
Troijan sodassa ja oletettavasti muissakin taisteluissa perusnormina oli tiukka sotasaalin jakamisen säännöstö. Ilias ei ole kertomus koko sodasta. Eepos alkaa vasta 10 vuotta sodan alkamisen jälkeen tapahtumasta, jossa Agamemnon ottaa haltuunsa Akillekselle kuuluvan sotasaaliin.
Akilles raivostuu ja vetäytyy yhteisestä taistelusta. Hän palaa taisteluun vain omasta syystään, kostamaan ystävänsä kuoleman. Mutta Akilles kuolee siinä itsekin. Kreikkalaiset voittavat sodan, mutta yhteisö ei palaa entiselleen. Jatkoeepos eli Odysseia kertoo mitä aikaisemman sääntöpohjaisen järjestelmän tilalle tuli. Siinä maailmassa sai selvitä kukin omin eväin. Monelle kotiinpalaajalle kävi huonosti, kotiin palaajia  surmattiin. Odysseus kuitenkin onnistui valtaamaan kotinsa takaisin. Ei se ollut sääntöpohjainen kotiinpaluu vaan valtaajien teurastus.


Makedonia

Antitiikin kreikan kaupunkivaltioiden keskinäiset ja sisäiset taistelut ovat jo dokumentoitua historiaa. Sen ajan imperialistisin ja julmin valtio oli Ateena, jota vihattiin ja vastustettiin laajalti. Paluu yhtenäisvaltakuntaan sai ajan mittaan kuitenkin vahvistuvaa kannatusta, mutta Makedonian tehtäväksi sen perustaminen kuitenkin jäi. Makedonian nousu hyväksyttiin, mutta sitä myös vastusteeiin. Demonsthenes piti vapaaehtoista alistumista Makedonian valtaan mahdottomana. Demokratia ja tyrannia eivät hänen mielestään voineet solmia rauhaa  keskenään. 
Makedonia onnistui perustamaan uuden ylivaltajärjestelmän oman sotilaallisen voimansa varaan, mutta jäi ilman johtajaa Aleksanteri Suuren siirtyessä aasialaisille taistelukentille. Makedonian valtakausi jäi lyhyeksi Rooman nousun vuoksi. Sotilaalliseen voimaan nojaava sääntöpohjaisuus oli heikolle Makedonialle mahdoton tehtävä, Rooman kaupunkivaltion voima siihen riitti paremmin ja se kykeni ”maailmanvaltansa” myös paremmin hallitsemaan.

Rooma
Rooman nousu ”maailmanvaltaan” ei ollut tietoinen eikä tavoitteellinen. Rooman valta laajeni sotilaallisen menestyksen seurauksena. Motivaatio oli ilmeisesti taloudellinen, luonnonvarojen ja verotulojen hankkiminen. Tuloksena syntyneen maailmanvallan oikeuttaminen tapahtui jälkikäteen, vasta keisari Augustuksen valtaannousun aikoihin.
Roomalainen säännöstö perustui luonnonoikeikeuteen. Sitä edustava Rooman laki oli määräävässä asemassa koko valtakunnassa, mutta valloitetulla alueilla sai käyttää omaa säännöstöä. Vain ristiriitatilanteissa Rooman lailla oli ehdoton etusija.
Sääntönä voi pitää myös sitä, että valloitetun alueen oli maksettava Rooman asettamat verot. Rooman valtaa ei tullut haastaa, eikä sellaista tapahtunutkaan ennen Jerusalemin kapinaa vuonna 66. Juutalaisten armeijassa oli ehkä 20.000 sotilasta, mutta Jerusalem pystyi taistelemaan peräti kaksi vuotta roomalaisia vastaan. Lisäksi Masadan vuoristolinnakkeessa taistelu jatkui vielä toiset kaksi vuotta.
Rooma edusti valtiokeskeistä (Roomakeskeistä) ylivaltajärjestelmää, jonka eräät johtajat saivat ylivaltiaan aseman henkilökohtaisilla ansioillaan. Sekä Rooman laki että tehokas koko valtakunnan kattava hallintovalta yhteistyössä valloitettujen alueiden eliitin kanssa Pontius Pilatus-järjestelmineen takasi Rooman ylivallan myös heikkojen johtajien aikana.
Rooman maallinen valta kukistui ulkoisten paineiden vuoksi; suuralueen puolustaminen oli mahdotonta ja liian kallista. Lisäksi Rooman sisällä alkoi kasvaa uusi mahtava voima, kristinuskoa edustanut Kirkko.

Kirkko

Rooman maallinen valta kukistui aikanaan. Ulkoisen uhan lisäksi myös sisäinen valta siirtyi maallisilta hallitsijoilta kirkollisille. Maalliset hallitsijat siirtyivät kristinuskoon, mutta käytännössä Kirkko sai määräysvallan. 
Uutta kansainvälistä yhteisöä sanottiin Kristikunnaksi, se kattoi kahtia jakautuneen kirkon läntisen osan. Säännöstö korosti Jumalan sanaa, mutta sen voimaa voitiin tehostaa aseellisin voimin. Käytännössä Kirkko ja nousevat valtiot yhdistivät voimansa molempien etujen mukaisesti. Valtiot huolehtivat alueellisesta laajentumisesta, jolle Kirkko näytti tien ja antoi oikeutuksen. Esimerkiksi Kolumbuksen löytöretkien jälkeen ”intialaisille” tarjottiin Jumalan sanaa. Jos se ei kelvannut, käytettiin sotilaallista voimaa. Euroopan pohjoisosissa Ruotsi liittolaisineen teki ”ristiretkiä” pakanoiden (vääräuskoisten ortodoksien) maille kasvaen merkittäväksi suurvallaksi.
Uskonpuhdistuksen myötä Kristikunta katosi näyttämöltä ja tilalle tuli westfalenilainen modernien valtioiden yhteisö. Valtiot eivät kuitenkaan putkahtaneet esiin tyhjästä, ne alkoivat kehittyä voimatekijäksi jo Kristikunnan aikana mutta Kirkon ylivallan alaisuudessa kuitenkin.

Westfalenilainen kansainvälinen yhteisö
Moderni valtio ja valtioiden muodostama yhteisö ”syntyivät” Westfalenin rauhassa. Osapuolet – noin 200 yksikköä -- tunnustivat toisensa suvereeneiksi (valtioiksi). Se tarkoitti valtion täyttä määräysvaltaa omalla alueellaan (sisäinen suvereniteetti) ja oikeutta määrätä vapaasti ulkosuhteistaan (ulkoinen suvereniteetti) ulkoinen ympäristö huomioon ottaen. (Valtioilla oli oikeus reagoida ja vastata toisten valtioiden toimiin haluamallaan ja viisaaksi katsomallaan tavalla.)
Valtiot eivät saaneet puuttua toistensa sisäisiin asioihin eikä hallitusmuotoon. Yksikään silloinen valtio ei ollut demokratia, mutta vallan haltijalla (hallitsijalla) oli oikeus ja velvollisuus edustaa kansalaisiaan suhteessa toisiin valtioihin ja tehdä sitovia sopimuksia koko kansan puolesta.
Westfalenilaisen kansainvälisen yhteisön perusinsituutiot olivat siis valtio ja suvereniteetti. Tunnustamalla toisensa valtiot hyväksyivät toisensa kansainvälisen yhteisön jäseniksi. Myöhemminkin tunnustaminen oli molemminsuuntainen: tunnustuksen hakija tunnusti olemassa olevat valtiot, ja ne puolestaan tunnustamalla hakijan ottivat hakijan yhteisön ”jäseneksi”.
Lisäksi tarvittiin toiminnallisia instituutioita, joiden tehtävänä  oli yhteisön (ja siis valtion) elämän turvaaminen sekä yhteisön jäsenten eli valtioiden keskinäisen kanssakäymisen ohjaaminen ja väkivallan rajoittaminen. Näitä toiminnallisia instituutioita olivat diplomatia, kansainvälinen oikeus, suurvaltajohtajuus, voimatasapaino, sota ja kauppa sekä kolonialismi. Myös dynastinen avioliitto voitaisiin lukea samaan joukkoon. (Instituutio on tässä sosiologinen käsite, ei organisaatio, Instituutio on kokoelma tai paketti tärkeimpiä sääntöjä ja normeja.)
Alan tutkimuksessa on viime vuosikymmeninä puhuttu myös sekundäärisistä instituutioista eli valtioiden muodostamista organisaatioista tai järjestöistä. Niistä tärkein on YK. Sekundäärinen instituutio on perus- ja toiminnallisten instituutioiden tuottama tulos, joka kuitenkin perustamisen jälkeen alkaa toimia toiminnallisten ja jopa perustavaa laatua olevien instituutioiden tapaan.  Lisäksi valtio – kuten Suomi – on voinut pitää YK:ta ja myös Euroopan unionia sekä nyttemmin myös Natoa perusinstituution eli suvereenin valtion kaltaisena toimijana.
Westfalenilaisen kansainvälisen yhteisön kulta-aika ulottuu Westfalenin rauhasta ensimmäiseen maailmansotaan. Se ei kuitenkaan ollut rauhan eikä muutenkaan ongelmatonta aikaa. 
Sota ja voimatasapainopolitiikka johdannaisineen (esim. etupiirit) olivat käytössä, valtioiden lukumääräkin supistui noin 1800-luvun loppuun mennessä noin viiteenkymmeneen. Lisäksi eurooppalaiset suurvallat kilpailivat keskenään johtajuudesta ja pyrkivät  säilyttämään yhdessä suurvaltajohtajuuden (ns. suurvaltakonsertti). 
Myös muita instituutioita sovellettiin eurooppalaisten valtioiden ja erityisesti eurooppalaisten suurvaltojen etujen mukaisesti. Eurooppalainen julkisoikeus muuttui kansainväliseksi oikeudeksi, jonka tarkoituksena oli hillitä sotaa eurooppalaisten valtioiden kesken, mutta kehittää sotaa Euroopan ulkopuolella siirtomaiden alistamiseksi. Kuitenkin samalla niin, että sota siirtomaita hankkivien valtioiden kesken suljettiin pois.
Siirtomaita hankittaessa ja alistettaessa ei saanut käydä sotaa siirtomaaisäntien kesken. Ensimmäisen raja-sopimuksen siinä hengessä solmivat Espanja ja Portugal jo 1300-luvulla. Sittemmin muut siirtomaavallat muodostivat ystävyyslinjan (amity line), jonka sisällä vältettiin sotaa siirtomaita hankkivien valtioiden kesken. Linjan ulkopuolella sotaa käytettiin alkuperäisväestöä vastaan rajoituksetta tarpeen mukaan. Yhdysvallat kuitenkin julisti 1823 ns. Monroen opin, jossa se kiisti eurooppalaisten valtioiden oikeuden interventioihin läntisellä pallonpuoliskolla.
Westfalenilainen järjestys näyttäisi poikkeavan edeltäjistään niin, että se näyttä tasa-arvoiselta järjestelmältä, jossa ei ole ylivaltiasta (ei valtiota eikä henkilöä). Valtiot ovat keskenään tasa-arvoisia yhteisön jäseniä.
Käytännössä valtiot kuitenkin olivat eriarvoisia, ja järjestys perustui suurvaltajohtajuuteen (great power management). Kilpailua korkeimmasta johtajuudesta käytiin, mutta tasapainopolitiikan avulla yliherruuden  toteutuminen estettiin. Napoleon miltei onnistui, ja olisi onnistunutkin, jos olisi tyytynyt vain läntisen Euroopan hallintaan. Tasapainopolitiikka kukisti hänetkin lopulta. Myöhemmin Hitler onnistui yhtä ”hyvin”, koska tasapainopolitiikan vaatimaa yhteisrintamaa häntä vastaan ei syntynyt ajoissa ”pasifistien” hallitessa läntistä Eurooppaa ja ideologian estäessä heidän liittoutumisensa fasistisen Italian kanssa.
Mutta ”Eurooppa” kokonaisuutena nousi vuosisatojen saatossa koko maailman ylivaltiaaksi. Eurooppalaiset suurvallat kahmivat haltuunsa siirtomaita, riistivät ja orjuuttivat heitä sumeilematta. Venäjä laajeni Aasiaan, muut jakoivat muuta maailmaa. 
Ajan kuluessa Eurooppa menetti ylivalta-asemansa maailmanjärjestyksessä siirtomaiden itsenäistymisen ja erityisesti Yhdysvaltojen nousun myötä. Ylivaltajärjestelmää Euroopassa nyt kuitenkin haikaillaan monella tapaa kolonialismin ajan hengessä. Kolonialismista ei enää puhuta, mutta taloudellinen kasvu ja aineellinen hyvinvointi nojaavat entistä enemmän ns. globaalin etelän entistä kylmempään riistämiseen.[footnoteRef:2] [2:  Tarkasteluni nojaa vahvasti ns. englantilaiseen koulukuntaan, joka näkee westfalenilaisen järjestelmän kansainvälisen yhteisön idean parhaana ruumiillistumana. Se kuitenkin jatkaa Kristikunnan ideaa maallisin termein ja pitkälle aikaisempaan Kristikuntaan muutenkin rajoittuen. Kun yhteisö sitten laajenee muualle (expansion of interntional society) kysymys on tämän eurooppalaisen hyvän jakamisesta Valkoisen miehen taakan tavoin, tosin rauhanomaisesti. Tämä ajattelutapa oli tyypillistä koulukunnan synty- ja alkuaikana, koska idean kehittäneet vetäjät olivat sekä historiantutkijoita että voimakkaasti kristinuskoon sitoutuneita hahmoja. ] 

Ensimmäinen maailmansota, silloinen Suursota, osoitti, että  valtiokeskuksinen kansainvälinen yhteisö oli epäonnistunut tehtävässään. Valtio oli kyvytön takaamaan poliittisen järjestyksen. Kun sodan tuloksena oli  vielä  lisääntyvä pirstoutuminen eli uusien valtioiden synty, valtio paljastui myös kyvyttömäksi huolehtimaan kansalaistensa turvallisuudesta ja hyvinvoinnista.

Tässä ei ole ollut mahdollisuutta syventyä kansainvälisten sääntöjen, normien ja instituutioiden kehitykseen. Kaikki westfalenilaisen järjestelmän osat olivat kuitenkin syntyneet ja kehittyneet jo ennen modernia valtiota ja osin jopa ”Euroopan” ulkopuolella. Esimerkiksi diplomatiaa oli olemassa jo kauan ennen kuin tuo sana itse syntyi., Ragnar Numelinin[footnoteRef:3] mukaan diplomatian varhaisimpia muotoja olivat esimerkiksi rauhaa neuvottelemaan lähetetyt nuorehkot naiset, joilla saattoi olla mukanaan vastasyntynyt vauva. Kun ns. residenssidiplomatia syntyi Italiassa silloisten kaupunkien yhteydenpidon välineeksi. asemapaikkaansa lähtenyt lähettiläs jätti vaimonsa kotiin mutta otti mukaansa kokin. Vaimo olisi hölöttänyt salaisuuksia, ja kokki puolestaan turvasi myrkyttömän aterian saamisen. Kaiken kaikkiaan: ensin oli tapa, sitten vasta julkilausuttu sääntö. Esimerkiksi kansainvälisen oikeuden varhaiskehitys oli noiden tapojen kirjaamista ja kehittämistä. [3:   Numelin oli diplomaatti, joka  opiskeli alkuaan maantiedettä. Hän väitteli Eduard Westermarckin ohjauksessa sosiaaliantropologiassa kansainvaelluksia koskevalla väitöskirjalla 1919. Kirja ilmestyi ruotsin ja suomen lisäksi englanniksi ja ranskaksi ja sitä luettiin kaikkialla maailmassa. Numelinin pääteos oli diplomatian varhaishistoriaa käsitellyt ”Vihreä oksa”, se on ilmestynyt ainakin yhdeksällä kielellä, viimeisen laitoksen julkaisi Oxford University Press vuonna 1950.] 

Westfalenilainen sääntöpohjaisuus ei toki päättynyt ensimmäiseen maailmansotaan. Kyllä se on ollut pääosin käytössä ja vahvan kehitystyön alla senkin jälkeen. Sen vuoksi on oikein sanoa, että uusia sääntömuutoksia ja kehitelmiä tehtiin toki myös maailmansodan jälkeen Ja tehdään edelleen tänäkin päivänä. Kehitystyö jatkuu koko ajan sopimusten noudattamisen, rikkomisen ja myös uusien sopimusten myötä.
Kysymys ei olekaan  sääntöpohjaisuuden kuolemasta vaan sen soveltamisesta uuteen kehittymässä olevaan ei-valtiokeskuksiseeen järjestelmään.

Mitä syntyy Westfalenilaisen järjestelmän jälkeen?
Olemme nyt eläneet jo yli sata vuotta aikaa, jolloin on etsitty uutta ihmiskunnan poliittisen organisoitumisen muotoa ja samalla  uutta sääntöpohjaista poliittista järjestystä. Se on vielä varsin lyhyt aika verrattuna aikaisempien historiallisten kansainvälisten yhteisöjen syntyyn. Kiinassa entisen yhteisön murentuminen kesti noin tuhat vuotta. Myös antiikin Kreikassa prosessi Troijan sodasta Makedonian ylivaltaan kesti suunnilleen yhtä kauan. Rooman maailmanvaltakaan ei syntynyt yhdessä päivässä, myös Kristikunnan nousu kesti vuosisatoja. Westfalenin järjestelmäkään ei syntynyt 30-vuotisessa sodassa  tai neuvottelupöydässä sen jälkeen, vaan kehittyi  monella tapaa jo sitä ennen.  Westfalenin Rauhansopimuksissa vain kirjattiin jo kehittynyt käytäntö silloisten tarpeiden ja kehitysnäkymien vaatimalla tavalla 30-vuotisen sodan kovat opetukset huomioon ottaen.
Joka tapauksessa valtiolle ja valtioiden muodostamalle yhteisölle alettiin etsiä vaihtoehtoa tai korjaavia elementtejä jo ensimmäisen maailmansodan aikana. Huomio ja toive kohdistui aluksi universaalin organisoitumisen mahdollisuuteen. Siltä pohjalta syntyi Kansainliitto, mutta se epäonnistui jo heti kättelyssä. Toisen maailmansodan aikana ja jälkeen suunniteltiin uusi universaali organisaatio: YK.
Suunnitteluvaiheessa YK oli tarkoitettu ihmiskunnan välineeksi ja keinoksi valtion hallitsemiseksi ja ohjaamiseksi. Ihmiskunta, ”me kansat”, halusi ottaa määräysvallan käsiinsä. Ihmiskunta (world unity) halusi perustaa sitä varten maailmanjärjestön (world organisation).[footnoteRef:4] [4:  Suunnitteluvaiheessa ”me kansat” viittasi ihmiskuntaan, joka ilmaistiin myös ”maailmanykseytenä” (world unity). Suunnitelmista lopulliseen sopimukseen jäi vain ”me kansat” sekä kollektiiviseen turvallisuuteen liittyvät maininnat. YK:n alkuvuosina ja kauemminkin YK oli poliittisessa kielessä ”maailmanjärjestö”. Sittemmin se on saanut muodon ”poliittinen yhteisö” (political community), tai jopa ”kansainvälinen yhteisö” (tosin samassa political community merkityksessä), mikä vastaa paremmin silloin perustettua ja edelleen oleva valtioidenvälistä organisaatiota, kansainvälistä järjestöä.] 

Suunnitelma kuitenkin heitettiin roskakoriin perustavassa kokouksessa, jossa valtiot ja erityisesti suurvallat pitivät vallan tiukasti hallussaan. YK:sta tuli varsin perinteisen suurvaltajohtajuuden näyttämö. Määräysvalta annettiin turvallisuusneuvostolle, jonka viisi pysyvää jäsentä eli sodan ”voittanutta” suurvaltaa sai veto-oikeuden kaikkiin päätöksiin. Jos tuo malli olisi toiminut käytännössä, tuloksena olisi ollut kyseisten viiden valtion diktatuuri, jolle ei olisi ollut mitään vastavoimaa tai oppositiota. Viisi suurvaltaa olisi saanut toimia tuomarina omassa asiassaan. Se ei toteutunut aivan sellaisenaan, koska ideologinen ristiriita johti kylmään sotaan ja blokkipolitiikan aikaan.
YK:n turvallisuusneuvosto heijasti joka tapauksessa aikansa voimasuhteita. Maailmansodan voittajia oli todellisuudessa vain yksi: Yhdysvallat. Venäjä oli selvinnyt sodassa valtavin uhrauksin, ja levittänyt ideologiaansa valtaamilleen alueille. Mutta se oli tosiasiassa heikko ja joutui alistumaan enemmistön edessä. Yhdysvaltojen lisäksi enemmistöön kuuluivat Englanti, Ranska ja Kiina. Kun kommunistit saivat Manner-Kiinan haltuunsa, Taiwan eli sisällissodan hävinneen Kuomintang-puolueen hallitsema pikkuvaltio – Kiinan tasavalta -- piti Kiinan paikkaa hallussaan 1970-luvun alkuun saakka. Jos nyt  turvallisuusneuvosto tai  YK uudistettaisiin valtio-ja-ääni periaatteen mukaisesti, Yhdysvallat saisi tukijoineen ehdottoman määräysvallan eli enemmistön YK:ssa. Ehkä sitä voisi sanoa demokratian idean huipentumaksi.[footnoteRef:5] [5:   Yhdysvaltojen määräävä asema ei rajoittunut vain YK:iin. Myös muut viritelmät kuten Maailmanpankki ja Kansainvälien valuuttarahasto olivat osa tästä samaa amerikkalaispainotteista  ”sääntöpohjaisuutta”.] 

Toinen vaihtoehto korvata valtio oli alueellisen yhteistyön mahdollisuus. Alettiin puhua suuralueista (Grossraum). Niistä esimerkkinä keskisen Euroopan suuralue, joka voisi sijaita Venäjän ja Englannin välisellä alueella (Mitteleuropa), ulottuen pohjoisesta Jäämerestä Välimerelle. Saksalaisten 1910/30-lukujen aikaisten suunnitelmien (Friedrich Naumann ja Carl Schmitt) lisäksi toisen maailmansodan aikaisessa keskustelussa olivat esillä Englanti-painotteinen Länsi-Eurooppa (E.H. Carr) ja amerikkalainen suuralue/maailmanvalta (James Burnham ja Walter Lippmann). Kun nuo kaikki ideat olivat luonteeltaan nationalistia suunnitelmia poliittisen järjestyksen rakentamiseksi, englantilainen kirjailija-sanomalehtimies-esseisti George Orwell varoitti siitä, että tuloksena olisi sekä jatkuva sota suuralueiden kesken että uuden totalitarismin kehitys kullakin suuralueella, Oseania eli läntinen suuralue mukaan lukien.
Suuraluemallien ideana olikin oikeastaan siirtää valtapoliittinen kamppailu valtiolta suuralueille. Tavoitteena ei välttämättä ollut jatkuvat sota, vaan suuralueiden nousu keskenään tasa-arvoisiksi maailmanjärjestyksen elementeiksi. Tosin Burnhamin myöhempänä ideana oli Yhdysvaltojen täysi ylivalta ja maailmanherruus: ydinasetta oli käytettävä ja Neuvostoliitto tuhottava. Ideologinen kahtiajako ja Venäjän atomiaseen nopea kehitys kuitenkin tuottivat blokkipolitiikan ajan, jossa blokkien johtavat suurvallat välttivät keskinäisen suoran sodan kauhun tasapainon tuloksena.
Suuraluemallin rauhanomaisemman version esitteli Kreivi Goudenhove-Kalergi. Hän kehitti huomiota herättäneen Pan-Euroopan idean ja perusti sitä edistävän kansalaisliikkeen . Coudenhove-Kalergin tavoitteena oli 5–7 pan-alueen muodostaminen pääosin maantieteellisen rajauksen mukaisesti – mutta myös kulttuurisen yhteenkuuluvuuden perusteella. Siinä kukin pan-alue olisi hoitanut omat asiansa sekä rauhanomaisesti sovitellen että tarvittaessa sotilaallisesti tyrannivaltion nousun estäen. (Universaalissa mallissa päätösvalta olisi aina pan-alueen ulkopuolisten maiden hallussa). Kreivi ehdotti YK:n rakentamista pan-alueiden yhteistyön, ei valtioiden valtakamppailun varaan. YK olisi pitänyt rakentaa välineeksi pan-alueiden rauhanomaisen yhteistyön edistämisessä.
Alueellinen linja eteni kuitenkin lähinnä taloudellisen ja sotilaallisen alueellisen yhteistyön suuntaan. Alueellisista kansainvälisistä yhteisöistä merkittävimmän tai näkyvimmän aseman sai Euroopan integraatiokehitys. Se puolestaan on ollut viime aikoina suuntatumassa sotilaallisesti vahvaksi toimijaksi, uudeksi suurvallaksi.

Entä nyt?
Valtiokeskuksista poliittista järjestystä korvaamaan pyrkineet sekä universaalit että alueelliset mallit ovat toimineet huonosti tai jääneet pelkiksi ideoiksi – taloudellista ja sotilaallista integraatiota ehkä lukuun ottamatta.
Missä siis olemme nyt ja mihin olemme ehkä menossa? Koska tulevaisuuden ennustaminen on joko vaikeaa tai mahdotonta, mitä aikaisempi kokemus ja historia voisi tähän sanoa?
Ensinnäkin on varsin selvää, että mainitsemani kansainvälisen yhteisön aiemmat esimerkit ainakin Westfalenin malliin saakka ovat olleet ylivaltajärjestelmiä. Se on tarkoittanut pääsääntöisesti yhden hallitsijan ja/tai yhden valtakeskuksen (tai molempien) ehdotonta määräysvaltaa. Joten ehkä nytkin olisi ennustettavissa, että muodostumassa olevassa maailmanjärjestelmässä joku valtio saa ylivallan ja määrää sen  sääntöpohjan haluamallaan tavalla.
Toinen aikaisempien esimerkkien piirre on siinä, että Kiinaa, Intiaa ja Persiaa lukuun ottamatta kansainväliset yhteisöt ovat olleet ”eurooppalaisia” yhteisöjä. Makedonia, Rooma, ja Kristikunta. Myös westfalenilainen yhteisö oli eurooppalainen yhteisö, jolla oli ylivalta-asema muuhun maailmaan nähden. Myös tuleva yhteisö todennäköisesti jatkaa tätä ”eurooppalaista” perinnettä. 
Tosin tuskin Euroopan määräysvallassa vaan Yhdysvaltojen. Todennäköistä on että sotilaallisesta uhittelustaan huolimatta Euroopan asema Yhdysvaltojen vasallina jatkuu entistä avoimemmin myös tulevaisuudessa.  Yhdysvaltojen asema perustuu – sekä tähän asti että tulevina aikoina – vallan neljään pilariin: sotilaalliseen, taloudelliseen, poliittisen ja kulttuuriseen valtaan. Niistä poliittinen ja kulttuurinen rakentavat ja pitävät Yhdysvaltoja houkuttelevana, hyväntahoisena (benign) hallitsijana. Kuten jo Carl Schmitt sanoi, liberaalidemokratian houkutus on niin suuri, että sitä edustava valtaa ei haluta vastustaa. Tuskinpa  kommunismi, kiinalainen autoritarismi tai islamilainen julmuuden ideologiaksi katsottu ”järjestys” ketään  houkuttelevat mukaan. Voimatasapainopolitiikan vaatimaa liittoutumaa Yhdysvaltoja vastaan ei synny, koska sen sotilaallinen mahti on ylivoimainen eikä ”kukaan” sitä edes halua vastustaa.
On vaikea sanoa, miten laajaksi tämä uusi ylivalta kasvaa. Varmuudella se tule kattamaan globaalin lännen eli siis Yhdysvaltojen ja Euroopan lisäksi aasialaiset liittolaiset ja ns. globaalin etelän monet eli useimmat jo lännettyneet valtiot. Tuloksena on tähänastisista kansainvälisistä yhteisöistä laajin ja mahtavin ”maailmanvalta”. Ehkä jopa maailmanhallitus, jossa maailmanlaajuinen laillinen järjestys esiintyy valtioiden sisäisen laillisen järjestyksen kaltaisena järjestyksenä (domestic analogy). Sinä seriffi Yhdysvallat toimii sekä poliisina että hirttotuomarina jo aiemminkin tutuksi tulleeseen ja laajasti hyväksyttyyn tapaansa.
Onko Kiinasta tämän uuden vallan vastapainoksi? Voi olla että se jää uuden yhteisön ulkopuolelle alistumasta uuden maailmanvaltion alaisuuteen. Mutta merkittäviksi vastapainoksi sillä ei ole mahdollisuutta. Kiina on riippuvainen ulkomaankaupasta, sekä viennistä että tuonnista. Niiden katkaiseminen on pikemmin helppoa kuin vaikeaa. Kiinan omien rikkaiden raaka-ainelähteiden hyödyntäminen on taloudellisesti kannattamatonta ja teknisesti vaikea. Elintarviketuotantokin on haavoittuvaa. Lisäksi nykyinen Kiina on yltiökapitalistinen velkatalouteen nojaava maa, joka voi nopeasti läkähtyä omaan mahdottomuuteensa – siis jo ennen läntisen kapitalismin mahdollista romahdusta.
Kiinalla ei myöskään ole vahvoja ja uskottavia liittolaisia: Venäjä on heikkouden tilassa ja esimerkiksi Intia varsin opportunistinen subimperialismin harjoittaja (siis heikompia naapureitaan riistävä imperialistinen valtio). 
Toki Kiinan ja Yhdysvaltojen  - maailmanvallan -- kesken on mahdollista rakentaa suhde myös yhteistyön tai vähintään blokkipolitiikan kaltaisen mallin varaan. Kiinan musertaminen voi siis olla tarpeetonta. Ehkä sen patoaminen riittää. On syytä muistaa, että Pax Romana tarkoitti rauhaa vain sen hallitsemalla alueella – suhde hellenistisen Persian kanssa oli varsin sotaisa, joskin väkivalta oli pääosin pienimuotoista kahakointia ja taistelua välialueen hallinnasta (esim. Juudea). Jossain muodossa samanlainen ”pax” voi nytkin toteutua.
Kaksinapaista maailmaa ei kuitenkaan synny, toinen napa olisi nimittäin varsin iso ja Kiinan edustama napa liki näkymätön. Itse asiassa houkutus uuden ylivaltiaan – Yhdysvaltojen --  nousemiseksi koko maailman hallitsijaksi ja siis maailmanvaltioksi voi olla suuri.
Aika näyttää, miten kehitys kehittyy.  Nytkin on varmaa, että valtakunnan voi perustaa hevosen selässä ylivoimaisen sotilaallisen voiman avulla, mutta jotenkin sen hallinto olisi saatava toimimaan. Kun Qin-valtio voitti sodat ja uudelleenyhdisti Kiinan, sen ensimmäinen dynastia kesti vain 16 vuotta. Oli kehitettävä toimiva hallintojärjestelmä ja senkin alkukehitys oli varsin vaikeaa ja hidasta. 
Yhdysvaltojen olisi kehitettävä toimiva hallintojärjestelmä kansainvälisellä tasolla koko laajan uuden ”maailmanvallan” alueella. Se ei voi tapahtua yksin sotilaallisen voiman avulla. Olisi saatava aikaan toimiva uusi sääntöpohjaisuus. Siitä ei ole toistaiseksi näkyviä eikä vahvoja merkkejä. Toistaiseksi ainoa sääntöpohjaisuuden merkkejä ovat sodan  käyminen ketä tahansa jarrumieheksi koettua valtiota vastaan, sekaantuminen muiden valtioiden sisäisiin asioihin kaikin mahdollisin tavoin sekä eräänlainen megakolonialismi siinä muodossa kuin Trump on sen ilmaissut eräiden diiliensä jälkeen: ”He maksavat kaikki kulut, mutta minä saan kaiken”.
On kuitenkin varmaa että epävarmuuden aika jatkuu kauan, ehkä vuosisatoja. Se alkoi jo ensimmäisestä maailmansodasta ja sai Yhdysvaltojen johtoasemaa edustavan muodon – ja sääntöpohjaisuuden – toisen maailmansodan aikana ja sen jälkeen. Yhdysvallat on itse asiassa rakentanut tätä uutta järjestelmää koko ylistetyn ”sääntöpohjaisuuden” ajan. Prosessi ei etene jonkun yksittäisen henkilön (esim. Trumpin) nopeasti muuttuvien lausuntojen kautta, vaan valtio ”liikkuu” omaan tahtiinsa ja tapaansa sillä reitillä, jonka sen väestö ja hallintakoneisto sekä voimavarat sallivat. Eräiden uutisten mukaan Yhdysvaltojen (ja Israelin) tappava hyökkäys Iraniin perustui jo 16 vuotta jatkuneeseen suunnittelutyöhön. Yhden henkilön merkitys on sekä rajallinen että ajallinen; laiva jatkaa kulkuaan myös Trumpin jälkeen. Trumpilla saattaa olla kuvassa vain pellen rooli, joka rakentaa savuverhoa sille mikä tapahtuu todella.
Samalla sekin on varmaa, että prosessi ei taatusti ole suoraviivainen. Siinä on mutkia matkassa. Yhdysvaltojen tavoite voi toteutua, mutta savoksi sanottuna ”kyllä se voep hyvinnii jiähä totteutumattakiin”. Historia ei ole tässä asiassa menneisyydessä, eikä nykypäivässäkin, se on tulevaisuudessa. Tulevaisuuden historiaa ei kukaan kykene kirjoittamaan. Ainoa todella ratkaiseva käänne saattaisi olla koko ihmiskunnan tuhoutuminen ydinsodassa, jos siinä vältettäisiin Vedenpaisumuksen virhe,  ihmisten pääseminen Nooan rakentamaan arkkiin.


LIITE


Kiina
Kiinan ylivaltajärjestelmän historia on ainutlaatuisen pitkä, ehkä 5000 vuotta. Muinaiset dynastiat 1000–2000 luvulla eaa. perustuivat viisaan hallitsijan ylivaltaan. Tuon aian myyttiset hallitsijat edustivat luonnon viisautta, siis samaa järkeä mikä voidaan havaita luonnossa. Tiedot noista ajoista ovat kuitenkin puutteellisia, enemmän myyttistä jälkikäteen hahmotettua perinnettä kuin varsinaista historiaa.
Paremmin tunnettu ja dokumentoitu Zhou-dynastia syntyi 1100-luvulla eaa. Sen elinkaari kesti noin 200-luvulle eaa.  Se oli alusta alkaen rappeutumisen ja hajaantumisen aikaa. Yhteisö hajosi feodaalisiin yksiköihin jo pian syntynsä aikana,  taistelussa edeltävän dynastian kanssa. Zhoun rakentajat tarvitsivat apua, alueita jaettiin sotureille palkintoina ja syntyi feodaalinen järjestelmä, jossa Zhoun hallitsijan valta jäi tai heikkeni vähäiseksi. 
Ns. läntisen Zhoun aika päättyi noin 600 vuoden jälkeen, kun feodaaliruhtinaat eivät tulleet hallitsijan avuksi sodassa läntisiä valloittajia vastaan. Jatkoa sanotaan itäisen Zhoun ajaksi. Se puolestaan oli jatkuvien sotien aika. 
Ns. Kevään ja syksyn jakson aikana sotien lukumäärä oli jopa 1200 ainakin aikakirjojen mukaan. Lopulta koettiin Sotivien valtioiden aikakausi, jonka alkuvaiheessa valtioiden lukumäärä oli noin 15. Lopulta yksi niistä eli Qin kukisti kaikki muut. 
Uusi dynastia kesti kuitenkin vain 16 vuotta. Dynastian kukistuminen ei kuitenkaan hajottanut valtakuntaa uudelleen, Qinin ylivalta-asema jatkui. Valtakunta on pysynyt pääosin yhtenäisenä meidän aikaamme saakka. Dynastiat ovat tosin vaihtuneet ja yhden niistä saivat aikaan mongolivalloittajat 1200–1300 luvuilla. Valtakunta kesti senkin yli. Jo 1927 Kiinassa alkanut sisällissota päättyi kommunistien voittoon toisen maailmansodan jälkeen. Tuloksena oli kommunistinen Kiinan kansantasavalta ja sisällissodan hävinneen osapuolen Taiwanilla elämäänsä jatkanut Kiinan tasavalta. 
Tulevat ajat näyttävät, jakautuuko Kiina kahtia pysyvästi vai jatkaako yhtenäisvaltakunta elämäänsä jollain tavoin. Ennen Qin valtion saavuttamaa voittoa yhtenäisyyden palauttaminen oli kaikkien tavoitteena. Nyt yhden alueen irrottautuminen yhtenäisvaltiosta on kokonaan uusi ilmiö. Sotivien valtioiden aikakaudella vain yksi vahvoista koulukunnista piti itsenäisten valtioiden järjestelmää toivottavana. Ehkä  kiinalaiset keksivät ongelmaan jonkun yllättävän ratkaisun. Esimerkiksi Hongkong-mallista (yksi maa, kaksi järjestelmää) saattaisi versoa sellainen: ”yksi valtakunta, kaksi itsenäistä valtiota”. Se ei olisi vain mielikuvitusta, vaan kirjaisi jo nyt vallitsevan tilanteen julkilausumalla sen jotenkin hyväksyttävällä tavalla.
Koko sääntöpohjaisuuden tarinan esittämisen sijasta voisi väittää, että ainoana hallitsevana sääntönä näyttää olleen valtakunnan pitäminen yhtenä. Sotivien valtioiden aikakautena kukoistaneet kilpailevat koulukunnat kannattivat kaikki hajonneen valtakunnan jälleenyhdistymistä. Kungfutselaiset pitivät sitä mahdollisena rauhanomaista tietä; legalistit puolestaan luottivat vain sotilaalliseen voimaan. Kestäväksi osoittautunut yhteisö rakentui molempien ideoiden yhdistelmän varaan .
Myös yhteiskuntaa ylläpitävä hierarkinen järjestelmä toimi: ylemmällä oli määräysvalta ja alemman tuli alistua (hallitsija-ministeri; ministeri-kansalainen; mies-vaimo; isä-poika; ystävä-ystävä). Ylemmän osapuolen piti puolestaan  huolehtia alemman hyvinvoinnista. Tämä ylemmän velvollisuus huolehtia alemmasta kattoi kaikki mainitut suhteet hallitsija-ministeristä ystävä-ystävä suhteeseen saakka. Kongzin ensimmäinen ohje  pormestarina Lu:n hallitsijalle oli: ”osoita ihmisille heidän kykyjään vastaavia tehtäviä ja auta ihmisiä heidän tarpeidensa mukaan”. 
Hallitsijan määräysvalta oli siis autoritaarinen (tosin hänellä piti olla neuvoantajia, joista tärkein rooli tuli antaa  niille, jotka olivat eri mieltä enemmistön ja jopa hallitsijan mielipiteen kanssa), mutta hänellä oli velvollisuus toimia kansalaistensa parhaaksi. Jos sääntöä rikottiin, kansalaisilla oli laillinen oikeus vallankumoukseen (sellaista Suomessa tarjosi Kansanvaltuuskunnan perustuslakiehdotus punakapinan aikaan; yleensä demokratioissa vallanvaihdon pitää tapahtua vaaleissa; vallankumous on hyväksytty vain Ukrainan tapauksessa). Jos jonkun valtion hallitsija laiminlöi velvollisuutensa ja sorti alamaisiaan, muilla valtioilla oli oikeus tehdä interventio – opetusretki – huonon hallitsijan ohjaamiseksi oikealle tielle tai vaikka kukistamiseksi. Eli suojeluvastuun periaatekin oli käytössä silloin kun fedoaaliyksiköitä oli. Kiinan uuden yhtenäisvaltakunnan aikana nämä perinteet jatkuivat. Keisarivallan kukistaminen vallankumouksessa oli aikanaan oikeutettu perinteen mukaisesti. Kiinan talousuudistus on nojannut samaan ajatukseen hallitsijan velvollisuudesta – mutta toteutunut viime vuosikymmeninä enemmänkin alamaisen pitämisen tyytyväisenä pelkän rahan ja aineellisten etujen avulla keskitetyn johtovallan ohjaamana.

Persia
Persialle voi tarkoittaa useampia erilaisia asioita. Niistä ensimmäisenä voi mainita arjalaisten maahantulon ja zarathusralaisuuden synnyn. Zarathustran elinajasta on erilaisia käsityksiä, mutta ehkä 1200-luvun puoliväli eaa. voisi olla uskottavin. Siltä ajalta on ainakin yksi kiveen hakattu zarathustralaisessa hengessä kirjoitettu kansainvälinen sopimus.
On kuinka tahansa, zarathustralainen oppi --  joka säilyi vain suullisena perimätietona ja palvontamenoihin liittyvinä hymneinä ennen niiden kirjoittamista islamin nousun aiheuttaman uhan vuoksi vasta noin 600–1000 --  puhui sopimuksista. Kaikki suhteet olivat  sopimuksia. Tärkein niistä oli suhde Hyvän hengen (Ahura) ja ihmisen välillä. Kaikki suhteet ihmisten sekä myös ihmisryhmien kesken olivat sopimuksia. Sopimus voi olla neuvottelutulos mutta myös synnynnäinen (kuten isä ja poika). Sopimukset voivat olla myös ”kasainvälisiä”. 
Sopimusta tuli noudattaa ehdottomasti ja varauksetta. Sopimuksen noudattaminen merkitsi Hyvän hengen, Ahuran, palvelemista. Sopimuksen rikkominen merkitsi Pahan hengen palvelemista. Sopimuksien noudattamista valvoi Ahuran yksi jumalhahmoista, Mithra – aurinkojumaluus --  joka näki kaiken valoisana aikana omin jumalansilmin ja kuuli pimeänä aikana kaiken kymmenien tuhansien vakoilijoidensa avulla.
Jos joku haluaa löytää jostain sääntöperäisen järjestyksen, Zarathustran opissa on sellainen! Kannattanee muistaa että myöhemmin zarathustralaisuus kilpaili kristinuskon kanssa Roomassa, jossa eliitti suosi zarathustralaisuutta. Myös Roomassa kunnioitettiin lakeja ja sopimuksia: sopimuksia tuli noudattaa varauksetta. Zarathustralaisuuteen sisältyvä ajatus hyvän ja pahan välisestä taistelusta periytyi sekin Rooman kautta meille eurooppalaisille (”manikealaisuutena”). Kirkkoisä Augustinus oli zarathustralaisen yhteisön jäsen ennen kääntymistään kristinuskoon. 


Intia
Intian historia on sikäli erikoinen, että koko mantereen kattavaa ”valtiota” ei ole koskaan ollut olemassa ennen itsenäistymistä toisen maailmansodan jälkeen (eikä sekään pysynyt ehyenä kovin pitkään). Intialaisen kulttuurin kehityskin on monivaiheinen: vanhimmasta noin 2500 vuotta eaa. kukoistaneesta Induslaakson kulttuurista ei tiedetä paljoa. Arjalaisten maahantulo ja levittäytyminen tunnetaan paremmin, samoin arjalaisten tuottama kirjallisuus. Yksittäisistä valtakunnista Magadha oli laajin ja voimakkain: se voitti taistelun jopa Aleksanteri Suuren joukkoja vastaan. Magadhan hallitsija kehui surmanneensa taistelussa kilpailevaa valtiota vastaan 120.000 ihmistä, mutta kääntyi sitten buddhalaiseksi ja julisti väkivallattomuuden oppia. Tämän hallitsijan eli Ašokan valtakausi kesti vuosikymmeniä, mutta hänen kuolemansa jälkeen Magadha hajosi. Ašokan pääministerinä toimi brahmini (pappiskastiin kuuluva) Kautilya, jota täysin virheellisesti pidetään machiavellistina.
Arjalaisten yhteisö jakautui useisiin ”valtioihin” (oikeammin sukuihin tai klaaneihin). Niiden välillä ja sisälläkin käytiin sotia. Niitä oli hillittävä, samoin oli järjestettävä suhteet ”alkuperäisväestöön”. Tarvittava idea tai säännöstö nojasi dharmaan, uskonnolliseen kaiken katattavaan periaatteeseen, siis panteistiseen järjestykseen. Yhden kattavan valtion sijasta järjestys nojasi kasteihin, niiden velvollisuuksiin ja työnjakoon. Kasteja oli 4 (oikeastaan 5), joista papit eli brahminit ja soturit (kshatriat) olivat ylimpiä. Käytännössä johtajuudessa oli kysymys papin ja sotilaan yhteishallinnosta, jossa suurin viisaus oli  brahminilla.
Noin 300-luvulla alkunsa saanut eepos Mahabharata[footnoteRef:6] – jota laajennettiin vielä 300-luvulle jaa. saakka --  kertoo viidestä veljeksestä (Pandavista) ja heidän yhteisestä vaimostaan, Dharmasta. Dharma on sääntöpohjaisuutta ajatellen yhdistävä tekijä, kämmen, johon viisi sormea liittyy. Sopimuspohjainen järjestelmä perustuu siis dharmaan ja kastijärjestelmän mukaiseen työnjakoon tai toisin sanoen vaativaan ja kattavaan velvollisuusetiikkaan. [6:   Eepoksen nimen käännökseksi on tarjottu ”Suuri Intia”. Ei silloin kuitenkaan ollut mitään suurta Intian valtakuntaa, arjalaiskauden loppuvaiheissa pienehköjä yksiköitä oli 15–16. Eepoksen nimessä oleva ”valtio” on Bhariti, mutta en tiedä onko sellaista oikeasti ollut koskaan olemassa. Nimi viittaa pikemmin siihen kulttuuriseen kokonaisuuteen, joka muodostuu dharmasta ja kasteista. Siis yhteiskunnalliseta järistyksestä ilman valtiota. Nykyisen hallitsevan puolueen nimessä tuo termi on esillä, samoin on ollut esillä Intian nimen muuttamien Bharitiksi. Lisäksi painotan sitä, että eepos ei ole historiankirjoitusta. Se on arvomaailmaa ja ajatuksia hahmottava teksti. Lisäksi minun tulkintani eepoksesta on vain minun tulkintani. Joku muu voi lukea kirjaa eri tavalla.] 

Mahabharatan kuvaama maailma on kova politiikan maailma, jossa politiikka on kirjaimellisesti elämän ja kuoleman kysymys ja jossa vallan perustana on tahto ja valmius taistella ja surmata. Vallasta on taisteltava, tarvittaessa väkivaltaisesti. Taistelu on siis sääntöpohjaisuuden elimellinen osa. Kertomuksen keskeisenä elementtinä on suuri taistelu kuningaskunnan johtajuudesta sukulaisten – Pandavien ja valtaan väärin perustein nousseiden Kauravien -- kesken. Taistelun alussa soturi Arjuna epäröi sotaan ryhtymistä ja sukulaisten ja Kauravien joukoissa taistelevien ystäviensä tappamista. Ihmisen hahmossa – sotavaunun ajajana – toimiva jumaluuden inkarnaatio (Krishna) opettaa ja ohjaa Arjunaa täyttämään velvollisuutena soturina. Se on eepoksen ”uskonnollisin” osa, jolla on oma roolinsa ja asemana monen uskonnollisen suuntauksen piirissä jopa Suomessa saakka.
Mahabharatan sopimuspohjainen maailma on raaka ja kova poliittinen maailma. Politiikassa on joskus taisteltava poliittisesta johtajuudesta ja siis surmattava ihmisiä, jopa sukulaisia, kuten eepoksen kuvaamassa suuressa taistelussa tapahtuu. Kyse on toki sääntöpohjaisesta järjestelmästä, mutta itse taistelun asetelma on yllättävä meidän manikealaisille aivoillemme. 
Vallasta poissuljetut Pandavat (veljekset) haluavat syrjäyttää vääryydellä valtaan nousset Kauravat (suvun toisen haaran edustajat). Pandavat taistelevat siis ”hyvän” puolesta pahiksia eli Kauravia vastaan. Kumpikin ryhmä toimii ajoittain vastoin rooliaan. Pandavat rikkovat sääntöjä jopa enemmän kuin Kauravat, jotka noudattavat tiukemmin sodan etiikkaa.
Esimerkiksi naista ei saa surmata. Krishna keksii sitä sääntöä koskevan juonen, jonka avulla Kauravien suuri ja arvostettu soturi, Bhisma joutuu surmatuksi. Bhisma on Pandavien sotataidon opettaja ja läheinen ystävä, jota Pandavat eivät haluaisi tappaa. Krishna antaa Bhismalle naishahmon tai saa hänet näyttämään naiselta. Pandavat tappavat naisen armotta.
Sotaa ei saanut käydä pimeässä, siis yöllä. Kauravat puolestaan  rikkovat tätä sääntöä hyökkäämällä Pandavien leiriin ja surmaamalla kaikki Pandavia lukuun ottamatta, Pandavat pelastuvat sattumalta. Lisäksi Kauravat polttavat Krishnan kodin ja surmaavat Krishnan koko haaremin (3000 naista) 
Lopulta Pandavat kuitenkin nousevat valtaan. Leikkiä ja peliä korostanut silloinen sodan etiikka ja sääntöpohjaisuus ei tätä vallantavoittelua lopulta estänyt tai rajoittanut. Politiikan maailma oli elämän ja kuoleman kysymyksen maailma, jossa perusperiaatteen eli dharman ja sitä tukevan kastijärjestelmän oli pysyttävä voimassa. Ja se vaati raakaa toimintaa, ei pelkkää sääntöjen lukemista. Velvollisuuden täyttäminen dharman hengessä ja puolustamiksi oli ehdoton vaatimus. Kuolema puolestaan oli elämän laki ja ehto: ”Olen Aika, maailmojen tuhoaja”. Kaiken elävän – ihmisen, eläimen ja kasvin – on kuoltava, jotta tilalle voi syntyä uutta elämää. Tämä ”Aika” on siis oleellinen osa luonnon järjestystä, ja samalla keino mahdollistaa ihmisen vapautuminen sielunvaelluksen vaaroista ja taakasta (nirvanaan).

